
Fylkesmannen i Oppland

Deres referanse
Vår referanse
Vår dato


2003/8727  433.52  AJM


Iverksetting av fellingstillatelse på jerv i Nord-Fron, Sør-Fron og Ringebu kommuner

Det vises til tidligere iverksatt fellingstillatelse i Nord-Fron og Sør-Fron (15.08.03), telefonsamtale med John-Ludvik Dalseg den 26.08.03. og søknad om forlengelse av felling datert 26.08.03. Videre vises det til søknad om felling av jerv fra Ringebu kommune, datert 26.08.03.

Det har vært iverksatt fellingstillatelse i Nord-Fron og Sør-Fron i perioden 14.08.-24.08.03. uten at det ble felt jerv. Skadene i området har imidlertid utviklet seg videre og status pr 27.08. er slik: Nord-Fron (Glitterdalen): Totalt 12 tilfeller av dokumentert jervskade, det siste tilfellet meldt 19.08. Sør-Fron og Ringebu: Minst 16 skadetilfeller, av disse er minst 9 tilfeller dokumenterte jervskader, det siste meldt 27.08.

Ut fra det totale skadebildet og situasjonen forøvrig, har fylkesmannen valgt å behandle de to søknadene under ett. Det er overlappende beiteområder mellom kommunene Nord-Fron, Sør-Fron, Ringebu og Stor-Elvdal, og totalt beiter det nærmere 10.000 sau i området. Potensialet for ytterligere skader er derfor stort. 

Søknaden er behandlet med hjemmel i Forskrift 30. juni 2000 nr 656 om forvaltning av bjørn, jerv, ulv og gaupe fastsatt ved Kgl. res. 30. juni 2000, samt direktoratet for naturforvaltning (DN) sitt brev av 06.06.03. Ifølge forskriften er det DN som kan gi fellingstillatelse på jerv og fastsette nærmere vilkår for en eventuell fellingstillatelse. I brev av 06.06.03 fra DN er fylkesmennene i Sør-Norge gitt myndighet til å sette i verk fellingstillatelse på fem jerv i Sør-Norge i 2003/2004. 

Det går fram av brevet fra DN at de betingende fellingstillatelsene ikke er en generell adgang til felling av rovdyr straks skade oppstår, men at avgjørelsen om en eventuell iverksettelse av felling skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning (jf §1). Ved utøvelsen av dette skjønnet skal det særlig tas hensyn til; størrelse og sammensetning av vedkommende rovviltbestand, områdets betydning som beitemark, skadenes omfang og utvikling og potensial for framtidige skader (jf §3). I tillegg, og særlig innenfor fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forbyggende tiltak for å begrense skadene (jf §2). 

Målet med en fellingstillatelse er ikke å regulere en rovviltbestand, men å felle mest mulig bestemte individer, knyttet til bestemte situasjoner. Fellingstillatelsen skal være rettet mot det skadevoldende individ og tillatelsen skal være begrenset til et bestemt område, tidsrom og antall dyr.

Fylkesmannen sin vurdering

Etter en totalvurdering av bestandssituasjonen, skadebildet og den forestående sanking finner fylkesmannen at det er grunnlag for å iverksette felling av jerv i kommunene Nord-Fron, Sør-Fron og Ringebu kommuner, for et begrenset tidsrom. Når fylkesmannen finner grunnlag for å iverksette felling så tett opp mot normalt sanketidspunkt, så er dette i hovedsak begrunnet i betydelige skader, et svært høyt skadepotensiale og en bedre bestandssituasjon for jerv enn tidligere år, jf §3. 

En differensiert forvaltning, jf §1, tilsier at felling av skadevolder blir mindre aktuelt når sauen tas ut av området gjennom ordinær sanking, og fylkesmannen har tidligere vært tilbakeholden med iverksetting av felling i september måned, fordi det da i større grad finnes andre mulige forebyggende tiltak, jf §2. Fylkesmannen vil på nytt presisere det som er sagt i tidligere brev, bl a 31.08.01, om dyreeiers selvstendige plikt til å vurdere tidligsanking i kroniske skadeområder for jerv. 

Fylkesmannen forutsetter at alle berørte sankelag i området drøfter et tidligst mulig sanketidspunkt og vil arbeide for å skaffe midler til et slikt tiltak. Det bes om at kommunene i samråd med sankelagene tar rask kontakt med fylkesmannens landbruksavdeling for å drøfte  dette nærmere.

Vedtak 

Fylkesmannen vurderer faren for ytterligere skader i dette området som betydelig og for å bidra til å begrense disse fram til sanking kan gjennomføres, vil fylkesmannen med hjemmel i forskriftens §3 iverksette fellingstillatelse på én (1) jerv. I tillegg til vilkårene i DN sitt brev av 06.06.03, stiller fylkesmannen følgende vilkår for tillatelsen:

1. Fellingsområdet er avgrenset slik: Fra Glitras utløp i Furusjøen, langs Frya elv sørover til samløpet med Svartåa. Derfra langs Svartåa østover til den møter grensa til Ringebu statsallmenning. Videre sørover langs grensa mellom Ringebu statsallmenning og privat grunn til den krysser traktorvei fra Pulla til Hirisjøen. Så videre østover i rett linje til Hellorn (1142 moh)  og videre til Store Hirisjøhøgda (1392 moh). Derfra langs fylkesgrensa til denne krysser traktorvei mellom Skjæringfjell og Mokjølen. Videre langs traktorveien til Mokjølen og videre bilveien til Mogrensa og RV 27. Nordover langs RV 27 til Atnbrua, langs vestsiden av Atnsjøen til Fagervoll. Derfra langs traktorvei vestover til Bjørnhollia. Derfra langs Musvordåi vestover gjennom Musvoldalen til denne går over i Glitra. Videre vestover langs Glitra ned til Furusjøen. 

2. Fellingstillatelsen gjelder for tidsrommet 28.08. kl. 12.00 til 04.09.kl. 24.00.

3. Det skal kun benyttes våpen og ammunisjon som tilfredsstiller kravene til jakt på storvilt, jf Forskrift om utøvelse av jakt og fangst, fastsatt av direktoratet for naturforvaltning den 22. mars 2002.

4. Med hjemmel i viltlovens § 52, siste ledd, gir DN tillatelse til bruk av løs hund under

forsøk på felling dersom dette anses som aktuelt. Tillatelser etter bufeloven og/eller

reindriftsloven må innhentes av fellingsleder.
5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf pkt 4 og 5 i DN sitt brev, samt Forskrift om utøvelse av jakt og fangst, nr 150, 22. mars 2002.

6. Tillatelsen gis til kommunen/kommunalt oppnevnt jaktlag, jf fylkesmannens brev av 06.06.01. Fylkesmannen ber om at det blir utpekt en ansvarlig jaktleder for hele området og at denne rapporterer daglig til fylkesmannen. Dette kan gjøres ved å legge inn melding på telefon 94 19 24 23.

Kommunen må sørge for at samtlige involverte i fellingen får en kopi av denne tillatelsen, samt DN sitt brev av 06.06.03., før fellingsforsøket settes i gang.

Det kan etter avtale gis kompensasjon for administrative utgifter på inntil 15 000 kr ved iverksetting av fellingstillatelsen første gang. Siden deltagelse i fellingsforsøket er frivillig,  gis det ikke kompensasjon eller lønn til deltagerne, og i kommuner hvor medlemmer i viltnemnd/fallviltnemd ønsker å delta, må dette skje på frivillig basis. 

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

	
	

	Kristin Hille Valla 
	Ellen-Birgitte Strømø

	
	 Avdelingsdirektør

Direktoratet for naturforvaltning




SNO v/Esben Bø, Postboks 94, 2688 Lom




SNO/v Ole Vangen 2443 Drevsjø




Lensmannen i Fron, 2640 Vinstra




Lensmannen i Ringebu, Jernbanegata 4, 2630 Ringebu




Lensmannen i Store-Elvdal, 2480 Koppang




Vulufjell fjellstyre, 2670 Otta




Ringebu fjellstyre, Hanstadgate 2, 2630 Ringebu




Sollia fjellstyre v/ Hans Bondal, 2476 Atna




Stor-Elvdal kommune, Storgata 120, 2480 Koppang




Oppland Bondelag



Oppland Bonde- og Småbrukarlag



Opplans Sau- og Geitalslag



Fylkesveterinæren for Hedmark og Oppland




Fylkesmannen i Hedmark, miljøvernavdelingen




Fylkesmannen i Sør-Trøndelag, miljøvernavdelingen




Fylkesmannen i Møre og Romsdal, miljøvernavdelingen




Fylkesmannen i Buskerud, miljøvernavdelingen







Fylkesmannen i Sogn og Fjordane, miljøvernavdelingen




Rovviltkontakter i Oppland

Oppland Jeger- og fiskerforbund, Stortorget 1, Pb 124, 2601 Lillehammer



Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo



Foreningen Våre Rovdyr, Postb 195 N-2150 Årnes 

                                 Folkeaksjonen for en ny rovviltpolitikk, Boks 40, 7701 Steinkjær

Fellesaksjonen For Ulv v/Ener Borg, Konvallveien 34, 0875 Oslo

Fylkesmannen i Oppland, landbruksavdelingen

